叢臺歌
作者：賀鑄
朝代：宋

paragraphs: 累土三百尺，流火二千年。
人生物數不相待，摧頹故址秋風前。
武靈舊壠今安在，禿樹無陰困樵采。
玉簫金鏡未銷沈，幾見耕夫到城賣。
君不見叢臺全盛時，綺羅成市遊春暉。
一從琱輦閉荒草，蕭散行雲無復歸。
韶魂想像風流在，晴華露蔓猶依稀。
盤紆棘逕撩人衣，禾黍晚成貊貉肥。
層簷碧瓦碎平地，夢作鴛鴦相伴飛。
登臨弔古將語誰，城郭人民今是非。
指君看取故時物，南有清流西翠微。
彷徨華表不忍去，豈獨遼東丁令威。